# Cantallops (Alt Penedès)

Cantallops és un poble de l'Alt Penedès repartit entre els municipis d'Avinyonet del Penedès i Subirats a 290 m d'altitud, situat a peu de la carretera N-340. L'any 2023 tenia 355 habitants, amb 263 a la banda d'Avinyonet i 92 a la banda de Subirats. La principal activitat econòmica es basa en el conreu del raïm i del préssec de secà.

## Història

La seva existència remunta al segle X. Des del segle XVIII, a la pairalia de Can Massana de la casa vella hi havia una cotxeria on s'aturaven les diligències de viatgers i del correu entre València i Barcelona, que sortien respectivament cada dimarts i cada dissabte a la mateixa hora. El 1820 s'hi ubicaren també quadres i cavalleries a la Cotxeria, per a poder fer el relleu dels cavalls.

## Llocs destacats
### Sector de Subirats

* Can Massana, masia del segle XIX, protegida com a bé cultural d'interès local.

### Sector d'Avinyonet del Penedès

* L'edifici més característic del poble és l'Església de Santa Margarida del Penedès, un temple eclèctic de planta rodona que presideix el poble des de dalt del turó del Cap de Grill.
* Can Ràfols dels Caus, masia fortificada declarada bé cultural d'interès nacional.
* Local del Centre Cultural de Cantallops, protegit com a bé cultural d'interès local.

## Festa Major

El Centre Cultural de Cantallops organitza la Festa Major el cap de setmana proper a Santa Teresa (15 d'octubre), amb balls populars del nucli, fan una cercavila pels carrers. Són: Els bastoners de Cantallops, Els llobatons de Cantallops, Les pandaretes de Cantallops, Ball de cintes de Cantallops, Grallers de Cantallops.

## Toponímia

Segons la llegenda, una reina va parar a fer nit a la Cotxeria, lloc on les cavalleries reposaven dels llargs trajectes. Els udols dels llops des de les muntanyes properes no la van deixar dormir i l'endemà va preguntar el nom del lloc on havia passat tan mala nit. Li digueren que era Vilaformosa. La reina s'estranyà que un barri tan feréstec tingués un nom tan bonic i va decidir que de llavors en endavant s'anomenés Cantallops.

## Referències

* ↑ «Cantallops | enciclopedia.cat». [Consulta: 17 desembre 2023].
* ↑ «080137 Avinyonet del Penedès». Institut d'Estadística de Catalunya. Generalitat de Catalunya, 01-01-2023.
* ↑ «082732 Subirats». Institut d’Estadística de Catalunya. Generalitat de Catalunya.
* ↑ Querol i Rovira, Carles. Subirats. Conèixer el seu atractiu, viure'l i gaudir-lo. Ajuntament de Subirats i Edicions i Propostes Culturals Andana, SL, 2008, p. 45. ISBN 978-84-96995-03-1.
* ↑ «Església de Santa Margarida (Cantallops) - Avinyonet del Penedès - Pobles de Catalunya». [Consulta: 17 desembre 2023].
* ↑ «Església de Santa Margarida de Cantallops - Fires, festes, oci i llocs per visitar.». [Consulta: 17 desembre 2023].
* ↑ «Can Ràfols dels Caus». Inventari del Patrimoni Arquitectònic de Catalunya. Direcció General del Patrimoni Cultural de la Generalitat de Catalunya.
* ↑ «Local del Centre Cultural de Cantallops». Inventari del Patrimoni Arquitectònic de Catalunya. Direcció General del Patrimoni Cultural de la Generalitat de Catalunya.
* ↑ «Festa Major de Cantallops (Avinyonet del Penedès) , Santa Teresa / Inici - Patrimoni festiu - Generalitat de Catalunya». Arxivat de l'original el 2023-12-17. [Consulta: 17 desembre 2023].
* ↑ «Llegenda de la reina de Cantallops». Mapes de Patrimoni Cultural. Diputació de Barcelona.